stanford-oval/wikipedia huggingface dataset:
ג'וש הארדר
ביוגרפיה

הארדר נולד בעיר טארלוק שבקליפורניה, וסיים את לימודיו התיכוניים בתיכון מודסטו. למד כלכלה ומדע המדינה באוניברסיטת סטנפורד, והשלים תואר שני במנהל עסקים באוניברסיטת הרווארד. ב-2014 נשכר הארדר בידי החברה "בסמר ונצ'ר פרטנרס" (Bessemer Venture Partners) אשר בסיסה בעיר ניו יורק. הארדר שב לסן פרנסיסקו ב-2016 ובאותה השנה קודם לתפקיד סגן נשיא בחברה. כעבור שלוש שנים הוא חזר לעיר הולדתו טארלוק, ולימד מנהל עסקים במכללת ג'וניור מודסטו.
במאי 2017 הודיע הארדר על התמודדותו למועמדת המפלגה הדמוקרטית לבית הנבחרים של ארצות הברית, והצטרף לשלושה דמוקרטים נוספים שהתמודדו על מושבו של ג'ף דנהאם מהמפלגה הרפובליקנית, שייצג את מחוז הקונגרס העשירי של קליפורניה מאז 2013 וקודם לכן את מחוז הקונגרס ה-19 בשנים 2013-2011. אחרי היוודע תוצאות הבחירות המקדימות בשתי המפלגות, דנהאם והארדר התקדמו למאבק זה בזה אל יום בחירות הכלליות, כאשר דנהאם סיים במקום הראשון עם 37.5% מקולות הבוחרים במפלגתו, והארדר לעומתו העפיל למקום השני כשלו 16.7% מהקולות.
מחוז הקונגרס העשירי בקליפורניה נכלל ברשימת המושבים של קליפורניה בקונגרס האמריקאי המוחזקים בידי הרפובליקנים, ולכן ועדת הקמפיין הדמוקרטית התמקדה בהפיכת המחוז מאדום לכחול במהלך בחירות 2018. ערב הבחירות ובימים שלאחריהן, דנהאם הוביל עם יתרון קל כאשר תוצאות האמת החלו לזרום. הארדר זכה, בין היתר, לתמיכתו של נשיא ארצות הברית לשעבר ברק אובמה, כמו גם באלה של מועדון סיירה וג'יי סטריט. ב-9 בנובמבר 2018 החל הארדר להוביל על דנאהם, וכעבור ימים אחרים הוכרז הארדר כמנצח במירוץ למחוז הקונגרס העשירי. ב-14 בנובמבר הודה דנהאם בהפסדו להארדר.
הארדר הושבע לתפקידו ב-3 בינואר 2019, ובקונגרס ה-116 של ארצות הברית הוא חבר בוועדת החקלאות ובוועדת החינוך והעבודה. בשלהי 2019 הצביע בעד שני סעיפי ההדחה של דונלד טראמפ.
ב-2018 נישא הארדר לרעייתו פמלה, אותה פגש במהלך ימיו כסטודנט באוניברסיטת סטנפורד.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  Josh Harder — Tracy Press-Patterson Irrigator candidate questionnaire, באתר Golden State Newspapers‏, 3 במאי 2018 (באנגלית)
↑  שרה וייר, Central Valley's Jeff Denham gets new 2018 challenger, באתר בולטימור סאן, 3 במאי 2017 (באנגלית)
↑   ציוץ של ברק אובמה ברשת החברתית אקס (טוויטר), 1 באוגוסט 2018
↑  מייקל ר. בלאד, Democrats gain ground in California US House battles, באתר AP‏, 10 בנובמבר 2018 (באנגלית)
↑  אריק ברדנר, Democrats pick up two more House seats as Denham, MacArthur concede, באתר CNN‏, 15 בנובמבר 2018 (באנגלית)
↑  שון או'קיי וזאכרי ב. וולף, How each member of the House voted on impeachment, באתר CNN‏, 18 בדצמבר 2019 (באנגלית)
| --- | --- |
בקרת זהויות :  SNAC: w69m53bf  US Congress: H001090
סוזן דלבנה

סוזן קיי אוליבר דלבנה (באנגלית: Suzan Kay Oliver DelBene; נולדה ב-17 בפברואר 1962) היא פוליטיקאית ולשעבר אשת עסקים אמריקאית, המכהנת כחברת בית הנבחרים של ארצות הברית מטעם מחוז הקונגרס הראשון של מדינת וושינגטון, מאז 2013.
ביוגרפיה

דלבנה נולדה בסלמה (אנ') שבאלבמה, בתם החמישית של בארי ובת' אוליבר. בגיל צעיר עברה משפחתה לעיר ניופורט הילס, ניוקאסל דהיום, השוכנת במחוז קינג שבמדינת וושינגטון. מאוחר יותר הם עברו לאי מרסר. בסרטון אוטוביוגרפי תיארה דלבנה את הקושי של משפחתה לשלם תשלומים וחשבונות, שנבע לאחר שאביה הטייס איבד את עבודתו. לאחר כיתה ד' נדדה משפחתה ברחבי ארצות הברית במטרה למצוא עבודה. אחרי שסיימה את לימודיה בבית הספר התיכון צ'וט רוזמרי הול (Choate Rosemary Hall) שבקונטיקט, נסעה דלבנה לפורטלנד שבאורגון, שם השלימה במכללת ריד לימודי תואר ראשון בביולוגיה. לאחר מכן המשיכה דלבנה את לימודיה הגבוהים באוניברסיטת וושינגטון, שם קיבלה תואר שני במנהל עסקים.
בין השנים 1989–1998 עבדה דלבנה במיקרוסופט כמנהלת שיווק ופיתוח עסקי ועסקה בהדרכת שיווקית ומכירות עבור נכסי האינטרנט של מיקרוסופט, ומילאה תפקידי פיתוח עסקי אחרים וניהול מוצרי Windows 95 וגרסאות מוקדמות של אינטרנט אקספלורר. בשנת 1998 היא עזבה את התאגיד כדי לסייע בייסוד אתר האינטרנט "drugstore.com" ולכהן כסגנית הנשיא שלו. ב-2000 הייתה למנכ"לית החברה "Nimble Technology" והובילה אותה עד אשר נרכשה בידי "Actuate Corporation" ב-2003. בשנת 2004 שבה למיקרוסופט כדי להיות סמנכ"לית עסקית בתחום התקשורת הסלולרית, עד שנת 2007. בשנים 2008–2009 הייתה יועצת אסטרטגית של " Global Partnerships", מוסד ללא כוונת רווח שסיפק מיקרו מימון ופתרונות בר-קיימא באמריקה הלטינית. ב-30 בנובמבר 2010 מונתה דלבנה למנהלת מחלקת ההכנסות של מדינת וושינגטון.
בבחירות אמצע הכהונה ב-2010 התמודדה דלבנה אל בית הנבחרים של ארצות הברית במחוז הקונגרס השמיני של וושינגטון מול נציג המחוז המכהן, דייב רייקרט (אנ') מהמפלגה הרפובליקנית. היא מיקדתה את מצע הבחירות שלה על כלכלת ארצות הברית (שניזוקה בעקבות המשבר הכלכלי העולמי שהחל ב-2008) וזכתה לתמיכתם של עיתונים בוושינגטון (כדוגמת "סיאטל טיימס") מובילים ואישי ציבור מהמפלגה הדמוקרטית. ב-2 בנובמבר הפסידה לרייקרט בפער בן 4.1%, וגרפה 47.95% מקולות הבוחרים. בבחירות 2012 התמודדה שוב אל בית הנבחרים. היא זכתה בפריימריז הדמוקרטים לייצוג מחוז הקונגרס הראשון, אותו ייצג אז ג'יי אינסלי, שהפך תחרותי יותר בשל חלוקה מחדש של מחוזות בחירה. אינסלי התפטר במרץ על מנת להתמקד במסע הבחירות שלו לתפקיד מושל וושינגטון. דלבנה התמודדה ביום הבחירות בשתי מערכות בחירות נגד ג'ון קוסטר הרפובליקני: בחירות מיוחדות למילוי שארית כהונתו של אינסלי (שהתקיימו במחוז הקונגרס הראשון הישן), ובחירות רגילות לתקופת כהונה מלאה בת שנתיים. היא הביסה את קוסטר בשתי מערכות הבחירות, וזכתה בבחירות המיוחדות עם 60% מהקולות ובבחירות הרגילות עם 54%. ב-13 בנובמבר 2012 הושבעה לתפקידה.
בשנת 2019 הציגה דלבנה חקיקה שתחייב חברות להציג את מדיניות הפרטיות שלהן ב"אנגלית רגילה". החקיקה תיצור גם אפשרות לצרכנים "להסכים מראש" בטרם חברות יוכלו להשתמש במידע הפרטי של הצרכנים. החל מינואר 2021, עם התכנסות הקונגרס ה-117 של ארצות הברית, דלבנה מכהנת כיושבת ראש שדולת הדמוקרטים החדשים וכסגנית יו"ר ועדת הדרכים והאמצעים של בית הנבחרים האמריקאי. השתתפה במשלחת האמריקאית למזרח אסיה, בראשות ננסי פלוסי, יושבת ראש בית הנבחרים, ששהתה שם בחודש אוגוסט 2022. בין 2 באוגוסט ל-3 באוגוסט המשלחת שהתה גם בטאיוואן.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  ג'ונתן מרטין, DelBene faces tougher fight than expected in 1st District race, באתר סיאטל טיימס, 17 ביולי 2012 (באנגלית)
↑  גרגורי רוברטס, Democrats target Reichert over his no vote on stimulus, באתר Seattle PI‏, 31 במרץ 2011 (באנגלית)
↑  Gov. Gregoire appoints Suzan DelBene to cabinet, באתר סיאטל טיימס, 30 בנובמבר 2010 (באנגלית)
↑  Ross Hunter endorses Suzan DelBene for Congress, באתר Bellevue Reporter‏, 3 באוגוסט 2009 (באנגלית)
↑  אמילי הפלר, DelBene beats Koster in race for U.S. HouseDems hold state’s most competitive district, באתר סיאטל טיימס, 6 בנובמבר 2012 (באנגלית)
↑  Nancy Pelosi lands in Taiwan amid threats of Chinese retaliation - CNNPolitics, web.archive.org, ‏2022-08-04
| --- | --- |
בקרת זהויות :  SNAC: w60t0f1x  US Congress: D000617
מגי האסן

מרגרט "מגי" האסן (באנגלית: Margaret "Maggie" Hassan; נולדה ב-27 בפברואר 1958) היא פוליטיקאית אמריקאית חברת המפלגה הדמוקרטית. המכהנת כנציגת ניו המפשיר בסנאט. קודם לכן כיהנה כמושלת ניו המפשייר בשנים 2013–2017.
ביוגרפיה

האסן (מבוטא HASS-un) נולדה בבוסטון שבמסצ'וסטס, בתם של מרגרט ורוברט ווד. אביה היה פרופסור למדע המדינה במכון הטכנולוגי של מסצ'וסטס וכיהן במשך תקופה קצרה כמזכיר מחלקת השיכון והפיתוח העירוני בקבינט של לינדון ג'ונסון. אמה הייתה מורה. ב-1980 סיימה תואר ראשון בהיסטוריה מאוניברסיטת בראון וב-1985 סיימה תואר JD במשפטים מאוניברסיטת נורת'איסטרן. לאחר הלימודים עבדה כעורכת דין ויועצת משפטית.
בנה הבכור נולד עם שיתוק מוחין חמור מאד. בעקבות מאבקה ליצירת תנאים מתאימים לבנה במוסדות חינוך היא הפכה לקול בולט במדינה בנושא המאבק לזכויות נכים. ב-1999 מונתה על ידי מושלת ניו המפשייר ג'ין שאהין ליועצת לוועדה לנושאי התאמה בחינוך במדינה.
ב-2002 פנו אליה בכירי המפלגה הדמוקרטית על מנת שתתמודד לסנאט של ניו המפשיר, היא התמודדה אך לא זכתה בבחירות. בנובמבר 2004 ניצחה בבחירות לסנאט, ב-2006 וב-2008 זכתה בבחירות לכהונה נוספת. בתקופת כהונתה השלישית שימשה מנהיגת סיעת הרוב בסנאט. ב-2010 הפסידה בבחירות.
בנובמבר 2012 נבחרה למושלת ניו המפשייר ברוב של 55% לעומת 43% ליריבה מהמפלגה הרפובליקנית. במסע הבחירות שלה הבטיחה להימנע מהעלאת מיסים ולהשקיע בחינוך ובתעסוקה. היא ניצחה בבחירות לכהונה נוספת בנובמבר 2014 ברוב של 52%.
באוקטובר 2015 הכריזה על התמודדה לסנאט, בבחירות גברה על הסנאטורית המכהנת קלי איוט ברוב של פחות מ-800 קולות (פחות מ-0.5%).
האסן נשואה לתומאס האסן המכהן כמנהל אקדמיית פיליפס אקסטר, פנימייה יוקרתית באקסטר. היא אם לשני ילדים.
הערות שוליים

1 2 3  How She Does It, ‏ The Atlantic, ‏ 11 באפריל 2014
1 2  Childhood Experiences And Parenthood Led Maggie Hassan To Politics, אתר הרדיו הציבורי של ניו המפשייר, 11 באוקטובר 2012
↑  Meet the Candidates: Maggie Hassan, אתר יוטיוב
↑  מגי האסן באתר איגוד מושלי מדינות ארצות הברית
↑  Gov. Maggie Hassan announces challenge against Sen. Kelly Ayotte,‏ CNN,‏ 5 באוקטובר 2015
| --- | --- |
בקרת זהויות :  GND: 1192985125  ISNI: 0000 0005 0019 1932  LCCN: no2019043969  SNAC: w6s003dk  US Congress: H001076  VIAF: 1372155411322008940009   WorldCat (עם VIAF): 1372155411322008940009
ביל הגרטי

ויליאם פרנסיס הגרטי הרביעי (באנגלית: William Francis Hagerty IV; נולד ב-14 באוגוסט 1959) הוא איש עסקים אמריקאי המכהן כחבר הסנאט של ארצות הברית מטעם מדינת טנסי. בעבר כיהן כשגריר ארצות הברית ביפן בשנים 2017–2019. הוא התפטר מתפקיד זה בשלהי יולי 2019 על מנת להתמקד במסע הבחירות שלו לסנאט האמריקאי, בו ניצח בסופו של דבר.
ביוגרפיה

הגרטי נולד בנאשוויל בירת טנסי. הוא למד לתואר ראשון ולתואר שני במשפטים באוניברסיטת ואנדרבילט. הוא החל הקריירה שלו בבוסטון קונסלטינג גרופ, שהגיעה לשיאה כאשר נשלח לשליחות בת שלוש שנים לטוקיו. הגרטי שימש כיועץ כלכלי וכעמית הבית הלבן בממשלו של נשיא ארצות הברית ג'ורג' הרברט ווקר בוש ואז החל להתמקצע בתחום ההון הפרטי, תחילה בחברה "טרידנט קפיטול" בעמק הסיליקון. ב-2008 היה יושב ראש מדור ניהול הכספים במטה הבחירות של מיט רומני לקראת הבחירות לנשיאות ארצות הברית 2008.
בשנים 2011–2014 שימש הגרטי כנציב המחלקה לפיתוח כלכלי וקהילתי של מדינת טנסי בקבינט של המושל ביל האסלם, שם מילא תפקיד בהשקעות של מספר חברות בטנסי, בהן ניסאן וברידג'סטון. בשלבים הראשונים של הבחירות לנשיאות ארצות הברית 2016, שימש הגרטי כיו"ר מטה הניצחון של דונלד טראמפ בטנסי. אחרי היבחרו של טראמפ למועמד המפלגה הרפובליקנית, נבחר הגרטי באוגוסט 2016 כמנהל המינויים של צוות המעבר של הנשיא הנבחר.
חודשים אחדים אחרי השבעתו של דונלד טראמפ לנשיאות ארצות הברית, הועמד הגרטי בידיו לתפקיד שגריר ארצות הברית ביפן. מינויו אושר על ידי הסנאט ב-13 ביולי 2017 ברוב של 86 סנאטורים. ב-27 ביולי הגרטי הושבע לתפקידו בידי סגן נשיא ארצות הברית מייק פנס. טרם אשרור מינויו לשגריר ארצות הברית ביפן, דווח כי הנשיא טראמפ שקל למנות את הגרטי לנציב הסחר של ארצות הברית, בהתבסס על ניסיונו בסחר בינלאומי וקריירת העסקים שפיתח בתחום השקעות חוץ.
ב-16 ביולי 2019 הודיע הגרטי על כוונתו להתפטר מתפקידו כשגריר. ימים קודם לכן, ב-12 ביולי, הכריז הנשיא טראמפ כי הגרטי יעזוב את תפקידו כשגריר, כך שיוכל להתמודד בבחירות לסנאט שייערכו בנובמבר 2020. במקביל, בין הדיווחים כי מייק פומפאו שוקל להתמודד על מושבה של מדינת קנזס בסנאט שיתפנה עם פרישתו של פט רוברטס, היו מי שגרסו כי הגרטי מועמד אפשרי להחליף את פומפאו כמזכיר המדינה של ארצות הברית.
הגרטי השיק באורח רשמי את מסע הבחירות שלו לסנאט ב-9 בספטמבר 2019. עד 10 באוקטובר גייס 1.9 מיליון דולר אמריקאי עבור מסע הבחירות. ב-6 באוגוסט 2020 זכה הגרטי במועמדות המפלגה הרפובליקנית לסנאט של ארצות הברית. בבחירות לסנאט של ארצות הברית גבר על יריבתו הדמוקרטית ברקטיה ברדשו, ונבחר לתקופת כהונה בת שש שנים.
הערות שוליים

↑  ג'ואי גריסון, ECD Commissioner Bill Hagerty to leave Haslam administration, באתר The Tennessean‏, 12 בנובמבר 2014 (באנגלית)
↑  ג'וש רוגין, Top Corker aide joins Trump transition team, באתר וושינגטון פוסט, 3 באוגוסט 2016 (באנגלית)
↑  U.S. Senate confirms businessman Hagerty as ambassador to Japan, באתר רויטרס, 13 ביולי 2017 (באנגלית)
↑  פיטר ניקולס ומייקל בנדר, Trump’s Team Makes Overtures to Democrats as Transition Push Ramps Up, באתר וול סטריט ג'ורנל, 16 בנובמבר 2016 (באנגלית)
↑  קלייד הוג'ס, U.S. ambassador to Japan resigns amid Senate race, באתר UPI‏, 16 ביולי 2019 (באנגלית)
↑  זאכרי כהן ואלכס רוג'רס, Trump announces his US ambassador to Japan will run for US Senate in Tennessee, באתר CNN‏, 12 ביולי 2019 (באנגלית)
↑  ג'ואל אברט, Former U.S. Ambassador to Japan Bill Hagerty launches U.S. Senate bid, באתר The Tennessean‏, 9 בספטמבר 2019 (באנגלית)
↑  נטלי אליסון וג'ואל אברט, Bill Hagerty wins Tennessee's bitter Republican US Senate primary, באתר USA Today‏, 6 באוגוסט 2020 (באנגלית)
| --- | --- |
בקרת זהויות :  SNAC: w6wb629g  US Congress: H000601
מארק א. גרין

מארק אדוארד גרין (באנגלית: Mark Edward Green; נולד ב-8 בנובמבר 1964) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השביעי של מדינת טנסי. גרין שירת בצבא ארצות הברית במשך כשלושים שנה עד שפרש בדרגת מייג'ור, ולאחר מכן נכנס לזירה הפוליטית כחבר הסנאט של טנסי. בשנת 2017 היה מועמדו של נשיא ארצות הברית דונלד טראמפ לתפקיד מזכיר הצבא של ארצות הברית, אך ויתר על המועמדות לאחר ביקורת שהוטחה בו בשל אמירותיו הלהט"בופוביות והאסלאמופוביות. ב-2018 נבחר לראשונה אל הקונגרס של ארצות הברית.
ביוגרפיה

גרין נולד בג'קסונוויל שבפלורידה ב-1964. בשנת 1986 השלים גרין את לימודיו באקדמיה הצבאית של ארצות הברית, שם קיבל תואר ראשון בניהול עסקי כמותי. בשנה העוקבת השלים באוניברסיטת דרום קליפורניה לימודי תואר שני בניהול מערכות, ובשנים 1987–1990 שירת כקצין חי"ר בצבא ארצות הברית. תפקידו הראשון לאחר תום הכשרתו בבית הספר ריינג'ר של הצבא היה בחטיבת השריון ה-149 בפורט נוקס, שם שירת כמפקד מחלקה, מפקד מחלקת סיור, וכשליש גדודי בגדוד חיל רגלים. לאחר קורס קציני חי"ר הועלה לדרגת קפטן בדיוויזיה המוטסת ה-82 כקצין אספקה מוטס גדודי ומפקד פלוגת רובאים.
בעקבות אירוע טראומטי בו צוות מנתחים ורופאי טיפול נמרץ הצילו את חייו של אביו, ביקש גרין מהצבא לשלוח אותו אל בית ספר לרפואה. הוא למד בבית הספר בונשופט לרפואה באוניברסיטת המדינה רייט שבפיירבורן באוהיו, שם קיבל תואר דוקטור ברפואה ב-1990. התמחותו הרפואית התמקדה ברפואת חירום בפורט הוד שבטקסס, ולאחריה מונה למנתח המוטס הראשי של הרגימנט האווירי למבצעים מיוחדים ה-160. בתפקיד זה שירת במהלך מלחמת אפגניסטן ובמלחמת עיראק, ובפרט בזמן "מבצע שחר אדום" בו נלכד סדאם חוסיין. גרין חקר את חוסיין במשך שש שעות לאחר לכידתו. לאחר שירותו הצבאי חיבר את הספר "לילה עם סדאם" המגולל את סיפור לכידתו וחקירתו של חוסיין ואת שירותו ביחידת התעופה המובחרת של הצבא. בשנת 2006 השתחרר מהצבא ותם שירותו בכוחות המזוינים. בין היתר עוטר בכוכב הארד, במדליית האוויר, ובמדליית השירות הראוי לשבח.
לאחר שירותו הצבאי הקים וניהל את "Align MD", המספקת כוח אדם לניהול מחלקות לטיפול נמרץ במרכזים רפואיים שונים במדינות ארצות הברית. הוא הוסיף להקים את חברת "Two Rivers Medical Foundation", המספקת שירותי בריאות לאוכלוסיות מוחלשות ברחבי העולם באמצעות מסעות רפואיים, ומפעילה מרפאה ציבורית ללא תשלום בעיר הולדתו ובממפיס. ב-2012 הצטרף גרין לפוליטיקה של ארצות הברית כאשר נבחר אל הסנאט של טנסי והביס את הסנאטור הדמוקרטי המכהן טים ברנס. בבחירות 2014 עלה שמו כמתמודד אפשרי לסנאט של ארצות הברית מול למאר אלכסנדר, אך לבסוף מיאן לקרוא תיגר על עמיתו הרפובליקני הוותיק. במהלך כהונתו בסנאט המדינתי נודע בשל חקיקתו שביטלה את "מס ההכנסה ע"ש הול", שהחילה מיסוי על ריביות ודיבידנדים מהשקעות – הפעם השנייה בלבד בהיסטוריה של ארצות הברית בה ביטלה מדינה את מס ההכנסה שלה.
באפריל 2017 הכריז נשיא ארצות הברית דונלד טראמפ על מינויו של גרין למזכיר הצבא של ארצות הברית. גרין היה המועמד השני של טראמפ לתפקיד זה לאחר שהמועמד הראשון, וינסנט ויולה, משך את מועמדותו. לאחר ההכרזה על מינויו של גרין התעוררה התנגדות ציבורית למינוי בשל אמירות להט"בופוביות נגד טרנסג'נדרים. בכינוס של חברי תנועת מסיבת התה בספטמבר 2016 בצ'טנוגה אמר גרין: ”אם תסקרו את הפסיכיאטרים, הם יגידו לכם שטרנסג'נדריות היא מחלה.” הוא גם תמך בחוק מדינתי שהגביל את גישתם של טרנסג'נדרים לבתי שימוש התואמים את מינם הביולוגי בלבד אך לא את זהותם המגדרית. בהמשך הסביר למנחה תוכנית רדיו אינטרנטית בשם "CJ Porter" כי הוא ראה את תמיכתו בחוק זה כחלק מחובתו כסנאטור "לרסק את הרוע". אמירות נוספות מטעמו שזוהו כאסלאמופוביה הביאו בסופו של דבר להסרת מועמדותו ב-5 במאי 2017.
ב-4 בינואר 2017 הגיש גרין טפסים להתמודדות לתפקיד מושל טנסי בבחירות 2018, אך בשלהי 2017 הכריזה חברת הקונגרס מרשה בלקברן על התמודדותה לסנאט של ארצות הברית ולאחר מכן הודיע גרין כי יתמודד במקומה אל בית הנבחרים של ארצות הברית במחוז הקונגרס השביעי של טנסי. בבחירות המקדימות של המפלגה הרפובליקנית נבחר למועמד המפלגה ללא התנגדות מהותית, ולאחר שניצח ביום הבחירות הכלליות הוא הושבע לתפקידו בראשית ינואר 2019.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  Tennessee State Senator Mark Green Launches new website, באתר Clarksvilleonline.com‏, 2 בפברואר 2013 (באנגלית)
↑  Ramsey, Campfield Shun Entreaties to Oppose Alexander, באתר Knoxville News Sentinel‏, 15 ביולי 2013 (באנגלית)
↑  טראמפ מינה סנאטור ממדינת טנסי לתפקיד מזכיר הצבא, באתר ynet, 8 באפריל 2017
↑  ‏AP, המועמד של טראמפ לתפקיד מזכיר הצבא משך את מועמדותו, באתר ynet, 4 בפברואר 2017
↑  ג'ואי גריסון, LGBT advocates ‘deeply concerned’ with Mark Green nomination as Army secretary, באתר The Tennessean‏, 6 באפריל 2017 (באנגלית)
↑  מייקל קולינס, Sen. John McCain: Army secretary nominee's past comments 'very concerning', באתר USA Today‏, 2 במאי 2017 (באנגלית)
↑  אמנדה טרקל, Trump Pick For Army Secretary Says He Opposes Transgender Equality Because He Must 'Crush Evil', באתר הפינגטון פוסט, 20 באפריל 2017 (באנגלית)
↑  מייקל קולינס, Muslims, LGBT advocates prepare to fight Mark Green's nomination as Army secretary, באתר The Tennessean‏, 16 באפריל 2017 (באנגלית)
↑  ‏AP, מועמדו של טראמפ לתפקיד מזכיר הצבא פרש בשל ביקורות על אמירות עבר, באתר ynet, 5 במאי 2017
↑  קרי וייד גרווין, Blackburn for Senate, Green for House, באתר נאשוויל פוסט, 5 באוקטובר 2017 (באנגלית)
| --- | --- |
בקרת זהויות :  LCCN: no2019142580  US Congress: G000590  VIAF: 214210029   WorldCat (עם VIAF): 214210029
קווין הרן

קווין ריי הרן באנגלית: Kevin Ray Hern; נולד ב-4 בדצמבר 1961) הוא פוליטיקאי ואיש עסקים אמריקאי, המכהן כחבר בית הנבחרים של ארצות הברית מטעם מחוז הקונגרס הראשון של מדינת אוקלהומה, מאז נובמבר 2018. הוא נבחר לבית הנבחרים בבחירות מיוחדות שנערכו בעקבות התפטרותו של חבר בית הנבחרים המכהן ג'ים בריידנסטין לשם מינויו לתפקיד מנהל נאס"א.
ביוגרפיה

הרן נולד בשדה התעופה "ריצ'רדס-גבאוור" של חיל האוויר של ארצות הברית, השוכן על גבולה המערבי של מיזורי עם קנזס. הרן סיים ב-1980 את לימודיו בבית הספר התיכון דובר שבעיירה דובר אשר בארקנסו, וב-1986 השלים לימודי תואר ראשון באוניברסיטת ארקנסו טק. אחרי שעבד בקונצרן התעשייתי רוקוול אינטרנשיונל, למד הרן במכון הטכנולוגי של ג'ורג'יה לימודי תואר שלישי בהנדסת אווירונאוטיקה.
לאחר אסון מעבורת החלל צ'לנג'ר התקשה הרן למצוא עבודה, ונהפך לזכיין של מקדונלד'ס. הוא קנה את סניף מקדונלד'ס הראשון בצפון ליטל רוק ב-1997, אם כי מכר אותו כעבור שנתיים ב-1999 כדי לעבור למאסקוגי (Muskogee) שבאוקלהומה, שם קנה שני סניפים אחרים של מקדונלד'ס כזכיין של הרשת. הוא הרחיב את עסקיו כזכיין של מקדונלד'ס לשמונה-עשר סניפים באזור טלסה.
עם התפטרותו של ג'ים בריידנסטין מבית הנבחרים של ארצות הברית ב-2018 לשם מינויו לתפקיד מנהל נאס"א (מִנְהָל האווירונאוטיקה והחלל הלאומי), הודיע הרן על התמודדותו לבית הנבחרים מטעם מחוז הקונגרס הראשון של אוקלהומה. בבחירות המקדימות שנערכו במפלגה הרפובליקנית גבר על טים האריס. לאחר מכן התקדם לבחירות הכלליות, שם ניצח את טים גילפין, מועמד המפלגה הדמוקרטית.
מרי פאלין, מושלת אוקלהומה היוצאת, מינתה אז את הרן למלא את שארית תקופת הכהונה של בריידנסטין. בסמכותה של פאלין היה לעשות כן מכיוון שעל פי החוק אוקלהומה, אם מושב של המדינה בבית הנבחרים יהא ריק בשנה זוגית ותקופת כהונתו של המכהן עתידה להסתיים בשנה העוקבת, בסמכות המושל למנות אדם אחר לאייש את המושב. בהתאם לכך, הרן הושבע לתפקידו בקונגרס של ארצות הברית בנובמבר 2018.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  סמואל הרדימן, 5 Questions with Kevin Hern, McDonald's franchisee, באתר טלסה וורלד, 5 באוגוסט 2016 (באנגלית)
↑  סטיבן פינגרי, Kevin Hern beats Tim Gilpin to replace Jim Bridenstine in Congress, באתר טלסה וורלד, 6 בנובמבר 2018 (באנגלית)
↑  קת'רין סוויני, Hern taking office ahead of freshman congressional class, באתר ג'ורנל רקורד, 8 בנובמבר 2018 (באנגלית)
| --- | --- |
בקרת זהויות :  US Congress: H001082
אנדי האריס

אנדרו פיטר האריס (באנגלית: Andrew Peter Harris; נולד ב-25 בינואר 1957) הוא פוליטיקאי ורופא אמריקאי המכהן כחבר בית הנבחרים של ארצות הברית מטעם מחוז הקונגרס הראשון של מדינת מרילנד מאז 2011. האריס הוא חבר הקונגרס הרפובליקני היחיד ממרילנד.
ביוגרפיה

האריס נולד בינואר 1957 בניו יורק, וגדל ברובע קווינס שבעיר. אביו, זולטאן האריס, היה רופא מרדים, יליד העיר מישקולץ בהונגריה, אשר היגר לארצות הברית בשנות ה-50 של המאה ה-20. אמו, אירנה, נולדה בפולין. שני הוריו עזבו את אירופה בעקבות מלחמת העולם השנייה. האריס למד בתיכון רג'יס שבמנהטן. ב-1977 סיים לימודים לתואר בוגר אוניברסיטה בביולוגיה באוניברסיטת ג'ונס הופקינס, וב-1980 הוסמך כדוקטור לרפואה באותה אוניברסיטה. ב-1995 השלים לימודי תואר שני במדיניות בריאות וניהול, ב"בית הספר בלומברג להיגיינה ובריאות ציבורית".
במהלך מלחמת המפרץ שירת האריס בדרגת לוטננט קומנדר (מקבילה לרס"ן) בחיל הרפואה של צי ארצות הברית ובשירות המילואים של הצי. ב-2010 השתחרר בדרגת קומנדר (מקבילה לסא"ל). הוא עבד כרופא מרדים, כפרופסור עוזר להרדמה ורפואה דחופה, וכמנהל ההרדמה במחלקת היולדות בבית החולים ג'ונס הופקינס.
ב-1998 נבחר לסנאט של מרילנד מטעם המחוז התשיעי - מחוז בולטימור. הוא הביס בבחירות המקדימות הרפובליקניות את הסנאטור המכהן פ. ורנון בוזר, ובבחירות הכלליות גבר על יריבו מן המפלגה הדמוקרטית אנתוני א. בלאדס. האריס שירת בסנאט של מרילנד עד השבעתו לבית הנבחרים האמריקאי ב-2011. ב-2010 נבחר האריס לייצג את מחוז הקונגרס הראשון של מרילנד בבית הנבחרים של ארצות הברית, ובראשית ינואר 2011 הושבע לתפקיד.
לקראת הבחירות המיוחדות לסנאט של ארצות הברית באלבמה, שהתקיימו ב-2017 בעקבות מינויו של ג'ף סשנס לתובע הכללי של ארצות הברית, תמך האריס ברוי מור. הוא לא הסיר את תמיכתו כאשר פורסמו ידיעות על התעללות מינית מצדו של מור, ואמר שימשיך לתמוך במור אלא אם כן ההאשמות נגדו יוכחו כנכונות.
האריס נחשב לתומך של נשיא הונגריה ויקטור אורבן, בן בריתו של נשיא רוסיה ולדימיר פוטין, אשר התחייב להפוך את ארצו ל"דמוקרטיה לא-ליברלית". האריס התנגד למאמצים של מחלקת המדינה של ארצות הברית לתמוך בתקשורת חופשית ועצמאית בהונגריה.
במאי 2014 ביקר האריס בגוש עציון יחד עם עמיתו לבית הנבחרים רון דה-סנטיס מפלורידה. זה היה ביקורו השני בישראל. בפברואר 2019 ביקר פעם נוספת בגוש עציון, הפעם עם חבר בית הנבחרים אנדי בר מקנטקי. במהלך הביקור הצהיר האריס: "העולם זקוק לתזכורת שישראל היא מדינה יהודית. זוהי עובדה מבוססת היסטורית והדבר חשוב לשלום העולמי. חבל שהעולם צריך תזכורת לגבי זה. אנחנו נמשיך להזכיר להם".
האריס חבר בוועדת התחבורה והתשתית של בית הנבחרים.
הערות שוליים

↑  דן רודריק, As protests continue in Hungary, Andy Harris doubles down on his support for Viktor Orban, באתר בולטימור סאן, 18 בדצמבר 2018 (באנגלית)
↑  ידידיה בן-אור, "עד היום הכרתי רק את אזור ת"א", באתר ערוץ 7, 13 במאי 2014
↑  שמעון כהן, ריבונות ישראלית היא אינטרס אמריקני, באתר ערוץ 7, 19 בפברואר 2019
| --- | --- |
בקרת זהויות :  GND: 1227805314  ISNI: 0000 0003 5888 0517  LCCN: n97802670  US Congress: H001052  VIAF: 26356506   WorldCat (עם VIAF): 26356506
רוברט גרסיה

רוברט חוליו גרסיה (באנגלית: Robert Julio Garcia; נולד ב-2 בדצמבר 1977) הוא מחנך ופוליטיקאי אמריקאי המכהן כחבר בבית הנבחרים של ארצות הברית מטעם מחוז הקונגרס ה-42 של מדינת קליפורניה. גרסיה, חבר המפלגה הדמוקרטית, החל את כהונתו בקונגרס בינואר 2023. לפני כן כיהן כראש העיר ה-28 של לונג ביץ' שבקליפורניה. גרסיה היה ראש העיר הצעיר ביותר בעיר וגם הראשון שנבחר כלהט"ב מוצהר לראשות העירייה, כמו גם הלטיני הראשון שכיהן בתפקיד.
ביוגרפיה

גרסיה נולד בלימה שבפרו. הוא היגר לארצות הברית עם אמו בגיל 5. אמו ודודתו עבדו בעבודות רבות, כמו עוזרות בית, כדי לפרנס את המשפחה. גרסיה למד באוניברסיטת מדינת קליפורניה בלונג ביץ', שם הפך לנשיא הסטודנטים וסיים תואר בלימודי תקשורת. הוא המשיך את לימודיו באוניברסיטת דרום קליפורניה, שם קיבל תואר שני, ובהמשך קיבל תואר דוקטור לחינוך במדיניות חינוכית מאוניברסיטת מדינת קליפורניה. הוא לימד קורסים בתקשורת ומדיניות ציבורית באוניברסיטת דרום קליפורניה ובאוניברסיטת מדינת קליפורניה בהן למד.
ב-2007 הקים גרסיה את לונג ביץ' פוסט, אתר שמוקדש לחדשות מקומיות ולדיווחי ספורט. עד מהרה הפך האתר לפופולרי בקרב דמויות פוליטיות מקומיות ומנהיגי קהילה והעניק לו בולטות מקומית מוגברת. הוא מכר את האתר לפני שנבחר לראשות העיר.
גרסיה היה רכז הנוער בקליפורניה בקמפיין הנשיאותי של ג'ורג' ווקר בוש בשנת 2000. הוא גם ייסד את מטה הרפובליקנים הצעירים של לונג ביץ' בשנת 2005. גרסיה תיאר את עצמו כליברלי ושמרן מבחינה כלכלית. הוא עבד גם כעוזר של סגן ראש העיר הרפובליקני פרנק קולונה כשהיה במועצת העיר וניהל את הקמפיין שלו בבחירות לראשות עיריית לונג ביץ', קליפורניה ב-2006.
גרסיה שינה את רישמו מהמפלגה הרפוליקנית לדמוקרטית ב-2007 לפני שנבחר לתפקיד. הוא ומשפחתו נרשמו במקור כרפובליקנים כשהפכו לאזרחים כהערצה לנשיא רונלד רייגן שחתם על חוק הרפורמה והבקרה בהגירה בשנת 1986. הוא אמר שהוא ומשפחתו היו גאים לקחת חלק בתהליך הפוליטי האמריקאי, במיוחד במפלגת רייגן, שכן היא סייעה להם להשיג מעמד הגירה חוקי ולהיות אזרחים שווים בארצות הברית.
לפני ובמהלך בחירתו למועצת העיר של לונג ביץ', גרסיה היה חבר בפקולטה למדיניות ציבורית ותקשורת באוניברסיטת דרום קליפורניה.